als_Latn dik_Latn sag_Latn
Editoriali: Perspektiva e errët
Komisioneri Han ua bëri sërish me dije pushtetarëve në Kosovë, pas vizitës që pati në Prishtinë, se njerëzit nuk po ikin për shkak të vizave, por sepse nuk kanë perspektivë dhe janë në gjendje të rëndë ekonomike. Të vetëdijshëm për përgjegjësitë që kanë në lidhje me krizën ekonomike, politike, juridike e shoqërore, protagonistët kryesorë të partive të mëdha, që aktualisht administrojnë bashkërisht edhe pushtetin, po i shmangen maksimalisht ballafaqimit me qytetarët e lodhur nga keqqeverisja, korrupsioni, humbja e shpresës dhe perspektivës për një jetë më të mirë. Më e “guximshmja”, nëse mund të konsiderohet e tillë, po shfaqet presidentja e vendit, Atifete Jahjaga. Në vizitat e njëpasnjëshme të presidentes në disa komuna, ballafaqimi me hallexhinjtë e panumërt nuk është se i ka lënë ndonjë shije të mirë. Populli po ia thotë drejtpërdrejt Jahjagës dhe përmes saj po ua dërgon mesazhin liderëve tanë se durimit i ka ardhur fundi dhe më nuk u besojnë. Shpërthimet e disa qytetarëve në takimet me kreun e shtetit, gjatë këtij turneu komunal, kanë bërë xhiron mediale, duke treguar edhe një herë se vërtet kupa është mbushur dhe zemërimi popullor më nuk mund të përmbahet. Politikanët na e kanë sjellë të gjithëve në majë të hundës, me sjelljet e tyre antishtetërore, me veset e luksit e korrupsionit, me paaftësinë për të bërë reforma dhe politizimin e gjithçkaje. Po të ishin të sinqertë në deklaratat e tyre, liderët do të dilnin si Jahjaga, që të përballeshin me zgjedhësit e zhgënjyer e të mashtruar. Por, si mund ta bëjnë një gjë të tillë kur dihet se çfarë premtimesh megalomane u bënë vjet, në qershorin elektoral, për qindra-mijëra vende pune, rroga një mijë euro, e plot gënjeshtra të ngjashme?! Presidentja nuk mund ta ndalë askënd që të largohet, por, të paktën, udhëtimi i saj i sikletshëm në komunat e varfra, me plot të papunë e të pashpresë, është edhe një mundësi për të adresuar shkaqet e vërteta të largimit të qytetarëve, të revoltës së tyre të drejtë nga pushtetarët e papërgjegjshëm e të korruptuar.
als_Latn als_Latn